BRR โรดโชว์ฮ่องกง 30 พ.ย.-2 ธ.ค.นี้ ก่อนเริ่มหีบอ้อยฤดูกาลใหม่
BRR โรดโชว์ฮ่องกง 30 พ.ย.-2 ธ.ค.นี้ ก่อนเริ่มหีบอ้อยฤดูกาลใหม่-แนวโน้มราคาน้ำตาลสูงขึ้น
29 พ.ย. 2559

นายภัทรพงศ์ พงศ์สวัสดิ์ ผู้ช่วยกรรมการผู้จัดการอาวุโส บริษัท น้ำตาลบุรีรัมย์ จำกัด (มหาชน) หรือ BRR เปิดเผยว่า บริษัทเตรียมเดินสายนำเสนอข้อมูล (โรดโชว์) ให้กับนักลงทุนสถาบันต่างประเทศ ร่วมกับ บริษัทหลักทรัพย์ CLSA ในระหว่างวันที่ 30 พ.ย.-2 ธ.ค.นี้ที่ฮ่องกง เนื่องจากอุตสาหกรรมน้ำตาลกำลังเป็นที่สนใจของนักลงทุน หลังจากราคาน้ำตาลโลกกลับมาปรับตัวสูงขึ้น โดยบริษัทจะแสดงศักยภาพการดำเนินงานของบริษัท ซึ่งเป็นผู้ผลิตน้ำตาลที่มีระบบบริหารจัดการที่ดี และมีผลผลิตต่อไร่สูง
โดยน้ำตาลบุรีรัมย์จะเริ่มเปิดรับหีบอ้อยในวันพฤหัสบดีที่ 8 ธ.ค.นี้ โดยตั้งเป้าปริมาณอ้อยเข้าหีบราว 2.3-2.4 ล้านตัน เพิ่มขึ้นจาก 2.06 ล้านตันในปีก่อน และตั้งเป้าผลิตน้ำตาลทรายได้ 2.6-2.7 แสนตัน จากปีก่อนที่อยู่ที่ 2.3 แสนตัน หรือเพิ่ม 3-4 หมื่นตัน ซึ่งผลผลิตที่เพิ่มขึ้นจะได้รับอานิสงส์จากราคาน้ำตาลตลาดโลกที่ปรับตัวขึ้นมากในช่วงต้นปี 60
นอกจากทิศทางราคาน้ำตาลที่ยังคงมีแนวโน้มในการปรับตัวสูงขึ้นแล้ว ประสิทธิภาพในการดำเนินงานก็นับเป็นสิ่งสำคัญในการตัดสินใจของนักลงทุน โดยผลผลิตต่อไร่ของบริษัทสูงขึ้นอย่างต่อเนื่อง อันเป็นผลมาจากการที่บริษัทได้ให้ความสำคัญกับการบริหารจัดการไร่อ้อยโดยเน้นการให้ความรู้กับเกษตรกรชาวไร่อ้อยกว่า 12,000 ราย ตั้งแต่การเตรียมดิน การปลูก การบำรุงรักษา การให้ปุ๋ย และกำหนดวันตัดอ้อย  โดยประเมินค่าความหวานในปีผลผลิตที่จะถึงนี้เพิ่มขึ้นเป็น 13.5 C.C.S จากเดิม 13 C.C.S
สำหรับผลประกอบการไตรมาส 3/59 บริษัทมีมีรายได้รวม 1,041 ล้านบาท เพิ่มขึ้น 32% จากช่วงเดียวกันของปีก่อนที่มีรายได้ 784 ล้านบาท ขณะที่กำไรสุทธิอยู่ที่ 100 ล้านบาท สามารถพลิกกลับมาเป็นบวกจากช่วงเดียวกันของปีก่อนที่ขาดทุนสุทธิ 7.14 ล้านบาท โดยมีอัตรากำไรขั้นต้น 21.33 % เพิ่มขึ้นจาก งวดเดียวกันของปีก่อนที่อยู่ในระดับ 13 % มีอัตรากำไรสุทธิ 9.60 % จากราคาน้ำตาลที่สูงขึ้น